text: Vi skifter til sommertid med solskin og varme
  24 marts 2017 kl. 08.38
  Der bliver både solrigt og varmt i weekenden, hvor uret skal stilles frem natten mellem lørdag og søndag ved skiftet til sommertid.
  De næste dage bliver det ikke svært at få et glimt af blå himmel, og det betyder også solskin og  varme med op til 12-13 grader.
  Weekendens natte- og morgentimer kan muligvis byde på rimtåge, fortæller den vagthavende meteorolog på DMI Henning Gisselø til Ritzau.
  - Vi kan også godt nærme os nattefrost, men det bliver kun lige under frysepunktet, hvis det sker. Men det er også en forårsbebuder, at der er store forskelle på temperaturer om natten og om dagen, siger Henning Gisselø.
  Så vejret indbyder både til at stille havemøblerne frem på terrassen og skiftet til sommertid, hvor man skal huske at stille uret en time frem, når sommertiden begynder. Det sker om natten mellem lørdag og søndag.
  